Sagunt acollirà demà 27 de maig la concentració de 400 motocicletes participants en la ruta “PUNTAPUNTA”
26 de maig 2015

​ ![](/media/tn5jlyev/motosgrande.jpg)

 Fotos de PuntaPunta

Sagunt acollirà demà, 27 de maig, la concentració d'al voltant de 400 motocicletes que participaran en la segona edició de la ruta motorista “PUNTAPUNTA, d'est a oest”, organitzada per BMW Motorrad Espanya i Hummer Raid S.L. en col·laboració amb l'Ajuntament de Sagunt i amb el patrocini d'altres entitats. La ruta, que començarà a Sagunt, recorrerà diverses ciutats d'Espanya fins a arribar a Portugal. El delegat de Turisme en funcions, Ximo Catalán, ha destacat: **“Aquesta és una acció més que forma part de l'estratègia que s'ha dut a terme des de la delegació Turisme i serveix per a situar a Sagunt en el mapa turístic. Els hotels estan ocupats entre setmana i l'esdeveniment serveix per a donar a conèixer la ciutat a les aproximadament 600 persones que ens van a visitar, així com un aparador en els mitjans de comunicació europeus”.**   
  
Hui, 26 de maig, a les 16 hores, arribarà a la zona de terra de l'avinguda Pianista Mario Monreal un equip de muntatge i direcció de l'esdeveniment compost per 15 persones i 7 vehicles per a iniciar un muntatge lleuger de la carpa i els elements publicitaris. 

  ![](/media/itbo1kn2/motogrande2.gif)

Demà, 27 de maig, des de les 7 hores, el personal del Staff de l'esdeveniment estarà en la zona reservada per a finalitzar el muntatge. Entre les 15:00 i les 20:15 hores els participants a l'esdeveniment arribaran, de forma escalonada, al parc tancat situat en la zona del firal de l'avinguda del Pianista Mario Monreal. Segons destaca l'organització, un lloc que reuneix els requisits per a estacionament i logística per a l'esdeveniment. Posteriorment, a les 20:30 hores, en el mateix estacionament, tindran lloc les presentacions de la direcció, patrocinadors i autoritats. 

El dijous, 28 de maig, entre les 7 i les 10 hores, s'iniciarà l'eixida de forma escalonada en grups de tres o quatre participants que es traslladaran a la següent localitat de l'esdeveniment. L'eixida es realitzarà per l'avinguda Pianista Mario Monreal, evitant el casc urbà, en direcció a Port de Sagunt per a rebre el primer segell, que indica que la primera parada de la ruta s'ha realitzat, i arreplegar aigua en l'avinguda Mediterrani. Posteriorment, s'abandonarà la localitat en direcció a Toledo. Cal destacar que la ruta finalitzarà el 30 de maig en Peniche (Portugal). 

Recordem que es tracta d'una ruta pensada com un homenatge a tots els viatgers que van travessar la península ibèrica, a tots aquells que, amb poques ajudes, aconseguien arribar al seu objectiu seguint un rumb, destaquen des de l'organització. Així doncs, la ruta travessa la península ibèrica, en paral·lel a l'equador, i connecta les ciutats de Sagunt (Espanya) amb Peniche (Portugal), unint, al seu torn, el mar Mediterrani amb l'Atlàntic. El recorregut s'efectua per carreteres de segon ordre, enllaçant-les amb eixides a pistes no asfaltades on els pilots efectuen un recorregut guiat. 

Des de la pròpia organització ja van afirmar que l'objectiu és preparar una activitat turística oberta a tots els motoristes. Per això, s'han cercat ciutats que tinguen història, cultura i atractius per a veure, d'ací el motiu d'haver triat la ciutat de Sagunt com a origen de la ruta. A més, la localitat compta amb unes instal·lacions molt útils i l'acolliment per part del consistori ha sigut molt bo, van assenyalar. La finalitat és que els motoristes es distribuïsquen per tota la ciutat i coneguen els museus, els monuments i, en definitiva, tot el que la ciutat puga oferir-los. A més, açò suposa una injecció de diners i una difusió de la localitat. Està previst que les motos necessiten 60.000 litres de combustible i que els motoristes ocupen prop de 400 places hoteleres, han conclòs.

*   [](http://www.facebook.com/sharer.php?u=https://aytosagunto.es/va/actualitat/sagunt-acollira-dema-27-de-maig-la-concentracio-de-400-motocicletes-participants-en-la-ruta-puntapunta/ "Facebook")
*   [](http://twitter.com/share?url=https://aytosagunto.es/va/actualitat/sagunt-acollira-dema-27-de-maig-la-concentracio-de-400-motocicletes-participants-en-la-ruta-puntapunta/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-acollira-dema-27-de-maig-la-concentracio-de-400-motocicletes-participants-en-la-ruta-puntapunta/ "Linked In")
*   [](mailto:?body=https://aytosagunto.es/va/actualitat/sagunt-acollira-dema-27-de-maig-la-concentracio-de-400-motocicletes-participants-en-la-ruta-puntapunta/)